Apple-chef kædes sammen med Stellantis

Stellantis Gruppen er på udkig efter en ny topchef, efter at Carlos Tavares forleden blev fyret på grund af dårlige resultater. Et af de navne der er dukket op som efterfølger, er Apples finansdirektør Luca Maestri. Han stopper nemlig hos Apple ved udgangen af december.

Rygterne startede hos den italienske avis Corriere della Sera. Men Stellantis afviser dem; “Det er ikke sandt,” sagde en talsmand for gruppen.

Italienskfødte Maestri har været Chief Financial Officer, CFO, hos Apple siden 2014. Maestri har været ansvarlig for Apples økonomi i tiden efter Steve Jobs. Han træder tilbage fra sin rolle ved årets udgang, oplyste Apple allerede den 26. august. I den forbindelse fik han ros af Apple-chefen Tom Cook:

“Som CFO har Maestri muliggjort essentielle investeringer og udvist en robust økonomisk disciplin, hvilket tilsammen har hjulpet virksomheden med at mere end fordoble sin omsætning, mens indtægterne fra tjenester er vokset mere end fem gange,” sagde Cook i august.

Carlos Tavares trådte tilbage som CEO for Stellantis den 1. december 2024 med øjeblikkelig virkning. Ifølge Stellantis’ bestyrelse opstod der i de seneste uger “forskellige synspunkter” mellem Tavares og bestyrelsen, hvilket førte til beslutningen om hans fratræden.

Under Tavares’ ledelse oplevede Stellantis et markant fald i salget, især i Nordamerika, hvor salget af mærker som Jeep og Ram faldt betydeligt. Dette resulterede i en nedjustering af koncernens profitforventninger og en betydelig reduktion af aktieværdien.

Derudover var der uenigheder mellem Tavares og bestyrelsen om virksomhedens elektrificeringsstrategi. Tavares ønskede en aggressiv tilgang til elbiler, mens bestyrelsen foretrak en mere forsigtig strategi for at opretholde fabriksdrift og profitmarginer.

Apple-chef kædes sammen med Stellantis