Stellantis tester solid state-batterier på offentlig vej

Stellantis, der står bag mærker som Peugeot, Opel, Citroën og Jeep, er begyndt at teste solid state-batterier i en rigtig bil på offentlig vej. Testbilen er en elektrisk Dodge Charger Daytona, som skal bruges til at undersøge batteriets ydeevne, sikkerhed og holdbarhed under virkelige kørselsforhold.

For bilkøbere er det interessant, fordi teknologien potentielt kan løse flere af de udfordringer, som stadig holder mange tilbage fra at skifte til elbil.

Ifølge batteripartneren Factorial har de nye battericeller en energitæthed på 375 Wh/kg. Det er markant højere end i de fleste af dagens elbiler og kan i praksis bane vej for længere rækkevidde uden større batteripakker.

Samtidig hævder selskabet, at batteriet kan lades fra 15 til 90 procent på blot 18 minutter. Batteriet skal desuden fungere i temperaturer fra minus 30 til plus 45 grader.

“Dette milepæl viser, at vi bringer solid state-batterier tættere på kunderne med potentiale for længere rækkevidde, hurtigere opladning og lavere omkostninger,” siger Stellantis’ teknologidirektør Ned Curic.

Stadig langt fra masseproduktion

Selvom nyheden er et vigtigt skridt, er der stadig et stykke vej til bilforhandlerne. Netop nu handler projektet om at dokumentere, at teknologien fungerer sikkert og pålideligt i daglig brug.

Bilindustrien har tidligere været fyldt med løfter om revolutionerende batterier, som aldrig nåede længere end laboratoriet. Derfor er vejtest et afgørende skridt, før teknologien kan blive til et produkt, almindelige bilkøbere kan stole på.

Stellantis oplyser ikke, hvornår de første serieproducerede biler med solid state-batterier kan blive lanceret. Men at batterierne nu er rykket ud på vejene og ind i en rigtig bil, er et af de mest konkrete tegn hidtil på, at teknologien bevæger sig fra powerpoint-præsentationer til virkeligheden.

Stellantis tester solid state-batterier på offentlig vej